Diari Oficial de la Generalitat Valenciana


Sumari del DOGV 9321, del 20-04-2022 (2022/3180)

RESOLUCIÓ 193/2022, de 16 de març, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es regulen les condicions de funcionament de la bústia interna de denúncies
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9321

Data del DOGV
:   20-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/3180


Data del document
:   16-03-2022

Organisme emissor
:   Agència de Prevenció i Lluita contra el Frau i la Corrupció de la Comunitat Valenciana

Tipus de document
:   Resolució

Descriptors 

:   * Agència de Prevenció i Lluita contra el Frau i la Corrupció de la Comunitat Valenciana
    * frau
    * legislació
    * registre de documents

RESOLUCIÓ 193/2022, de 16 de març, del director de l'Agència de Prevenció i Lluita contra el Frau i la Corrupció de la Comunitat Valenciana, per la qual es regulen les condicions de funcionament de la bústia interna de denúncies [2022/3180]  
Mitjançant la Llei 11/2016, de 28 de novembre, de la Generalitat, es crea l'Agència de Prevenció i Lluita contra el Frau i la Corrupció de la Comunitat Valenciana (d'ara en avant, Agència o AVAF) per a previndre i erradicar el frau i la corrupció de les institucions públiques valencianes i per a impulsar la integritat i l'ètica públiques, així com per a fomentar una cultura de bones pràctiques i de rebuig del frau i la corrupció en el disseny, execució i avaluació de polítiques públiques, i en la gestió de recursos públics, tot això en compliment del marc autonòmic de la Convenció de les Nacions Unides contra la corrupció, aprovada a Nova York el 31 d'octubre de 2003, i que ratifica Espanya al juliol de 2006.  
  
El Reglament de funcionament i règim interior de 27 de juny de 2019, de l'Agència (DOGV 8285, 2.7.2019), en l'article 6, estableix que l'Agència ha d'aprovar un codi ètic i de conducta en el qual s'incloguen els principis ètics i els valors de bon govern que han d'informar tota actuació de l'Agència i es regulen les normes de conducta que necessàriament ha d'observar el personal al seu servei, especialment les relatives als conflictes d'interés.  
En compliment de la previsió reglamentària, es va aprovar el Codi ètic i de conducta de l'AVAF, mitjançant la Resolució núm. 82/2022, de 10 de febrer, del director (DOGV 9281, 18.2.2022), que entra en vigor el 19 de febrer de 2022 passat.  
En el Codi ètic i de conducta de l'AVAF es regulen els mecanismes i el procediment per a garantir l'efectivitat dels principis i les normes de conducta que conté, a dit efecte es preveu que hi haja un comité d'ètica, com a òrgan col·legiat consultiu, creat per a impulsar el compliment del Codi, fer-ne seguiment i avaluar-lo. Les funcions, composició, mandat i règim de funcionament del Comité d'ètica es regulen en els articles del 33 al 36 del Codi.  
  
Així mateix, entre els mecanismes d'efectivitat del Codi ètic i de conducta, l'article 37 crea la bústia de denúncies configurada com a canal intern per a rebre denúncies i remetre consultes dirigides al Comité d'ètica, per a complir així el mandat inclòs en la Directiva (UE) 2019/1937 del Parlament Europeu i del Consell, de 23 d'octubre de 2019, relativa a la protecció de les persones que informen sobre infraccions del Dret de la Unió, en concret, amb l'obligació d'establir en les organitzacions canals interns de denúncia que permeten informar sobre qualsevol tipus d'irregularitat, infracció o mala pràctica.  
  
Sobre la base de tot això i en compliment del que es disposa en l'apartat 3 del referit article 37 del Codi ètic i de conducta, es dicta la present resolució a l'efecte de determinar les condicions de funcionament de la bústia interna de denúncies de l'AVAF que, en tot cas, ha de respectar les garanties que estableix la dita Directiva (UE) 2019/1937.  
  
En virtut d'això, d'acord amb la competència conferida en els articles 6 i 13 del Reglament de funcionament i règim interior de l'Agència (DOGV 8582, 2.7.2019), resolc:  
  
Primer  
Aprovar les condicions de funcionament de la bústia interna de denúncies de l'Agència de Prevenció i Lluita contra el Frau i la Corrupció de la Comunitat Valenciana, en els termes que hi ha en l'Annex d'aquesta resolució.  
  
Segon  
Ordenar la publicació d'aquesta resolució en el Diari Oficial de la Generalitat Valenciana, en el Butlletí Oficial de les Corts Valencianes i en la pàgina d'accés a la bústia interna de denúncies del servidor de l'Agència (https://bustiainterna.antifraucv.es/).  
  
Tercer  
La present regulació té efecte a partir de l'endemà de publicar-se en el Diari Oficial de la Generalitat Valenciana.  
  
Contra la present resolució, que esgota la via administrativa, cal interposar recurs potestatiu de reposició en el termini màxim d'un mes davant aquest mateix òrgan d'acord amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o recurs contenciós administratiu davant del Jutjat contenciós administratiu que corresponga, en el termini màxim de dos mesos, de conformitat amb el que es preveu en els articles 8, 45 i 46 de la Llei 29/1998, de 13 de juliol, reguladora de la jurisdicció contenciosa administrativa; tots dos terminis comptadors a partir de l'endemà de la seua publicació. Tot això sense perjudici de qualsevol altra acció que es considere pertinent.  
  
València, 16 de març de 2022.- El director de l'Agència de Prevenció i Lluita contra el Frau i la Corrupció de la Comunitat Valenciana:  Joan Antoni Llinares Gómez.  
  
  
ANNEX  
Condicions de funcionament de la bústia interna   
de denúncies de l'Agència de Prevenció i Lluita   
contra el Frau i la Corrupció de la Comunitat Valenciana.  
  
Article 1. Mandat legal  
L'article 37 del Codi ètic i de conducta de l'AVAF, aprovat mitjançant Resolució núm. 82/2022, de 10 de febrer, del director de l'Agència de Prevenció i Lluita contra el Frau i la Corrupció de la Comunitat Valenciana (DOGV 9281, 18.2.2022), crea la bústia interna de denúncies com a canal intern de comunicació al Comité d'ètica de l'AVAF de les accions o omissions que suposen l'incompliment dels principis i les normes de conducta que inclou el Codi, així com canal al qual dirigir consultes o sol·licitar informes al Comité d'ètica relatius a l'aplicació i interpretació del Codi.  
Aquesta bústia interna de denúncies ha d'estar dissenyada i gestionada de manera segura, i ha de garantir la confidencialitat de la identitat de la persona denunciant i del contingut de la denúncia. A més, permetrà formular denúncies anònimes.  
La bústia interna de denúncies respectarà les garanties que estableix la Directiva (UE) 2019/1937 del Parlament Europeu i del Consell, de 23 d'octubre, relativa a la protecció de les persones que informen sobre les infraccions del Dret de la Unió, i correspon al Comité d'ètica vetlar per la protecció de les persones que denuncien, comuniquen o informen mitjançant aquesta bústia.  
L'accés a la bústia interna de denúncies i la gestió corresponen únicament als membres del Comité d'ètica de l'AVAF, regulat en els articles del 33 al 36 del Codi, amb l'assistència tècnica del Servei de Sistemes d'Informació de l'AVAF.  
  
Article 2. Definicions  
A l'efecte de la present regulació:  
1. S'entén per «comunicació» qualsevol denúncia, alerta o posada en coneixement d'accions o omissions que suposen l'incompliment dels principis i les normes de conducta inclosos en el Codi ètic i de conducta de l'AVAF.  
2. S'entén per «denunciant», «informant» o «comunicant» qualsevol servidor o servidora públic de l'AVAF que faça observar, denuncie o pose en coneixement accions o omissions que suposen l'incompliment dels principis i les normes de conducta del Codi ètic i de conducta de l'AVAF.  
3. S'entén per «consulta» qualsevol consulta o sol·licitud d'informe dirigit al Comité d'ètica relatiu a l'aplicació i interpretació del Codi.  
  
4. S'entén per «consultant» qualsevol servidor o servidora públic de l'AVAF que dirigisca al Comité d'ètica una consulta o sol·licitud d'informe relatiu a l'aplicació i interpretació del Codi.  
  
Article 3. Àmbit subjectiu d'aplicació  
Poden dur a terme comunicacions i consultes a través de la bústia interna de denúncies de l'AVAF el personal funcionari de l'AVAF i qui n'exerceix la Direcció.  
Article 4. Àmbit objectiu d'aplicació  
A través de la bústia interna de denúncies de l'AVAF es poden presentar:  
1. Comunicacions sobre accions o omissions que suposen l'incompliment dels principis i les normes de conducta inclosos en el Codi ètic i de conducta de l'AVAF.  
2. Consultes o sol·licitud d'informes dirigides al Comité d'ètica relatives a l'aplicació i interpretació del Codi ètic i de conducta de l'AVAF.  
  
Article 5. Principis generals de funcionament de la bústia interna de denúncies  
1. La bústia interna de denúncies de l'AVAF es regeix pel principi d'accessibilitat, ja que consisteix en una eina comprensible, àgil i d'accés fàcil, que permet presentar comunicacions o consultes, tant anònimes com identificades, i garanteix la total seguretat i confidencialitat.  
  
Aquesta garantia de confidencialitat no impedeix la cessió de les dades que requerisquen els jutjats i tribunals en exercici de la seua funció jurisdiccional, o la Fiscalia en exercici de les seues facultats d'investigació.  
2. La persona que comunique una conducta d'un servidor o servidora públic de l'Agència que supose l'incompliment dels principis i les normes de conducta inclosos en el Codi pot col·laborar en la comprovació dels fets, si així ho decideix voluntàriament.  
3. La bústia interna de denúncies incorpora mecanismes d'interacció amb les persones usuàries anònimes que estan orientats a garantir la dita col·laboració.  
Per cada comunicació o consulta feta, la bústia interna de denúncies assigna un codi alfanumèric a través del qual la persona usuària, anònima o no, pot accedir al sistema i interactuar amb els membres del Comité d'ètica.  
4. Totes les comunicacions i consultes que es presenten mitjançant la bústia interna de denúncies s'han de tramitar, excepte les comunicacions que incórreguen en falsedat evident, i en aquest cas poden ser objecte de les responsabilitats legals que procedisquen segons el que disposa l'article 38.2 del Codi ètic i de conducta.  
5. Les comunicacions relatives a l'incompliment dels principis i les normes de conducta inclosos en el Codi ètic i de conducta de l'AVAF donen lloc a la tramitació de manera ordinària de l'expedient corresponent per part del Comité d'ètica, analitzada prèviament la versemblança dels fets comunicats.  
Després d'analitzar-ne la versemblança, es comproven les comunicacions o informacions que continguen una descripció suficient que permeta identificar el fet o la conducta i que es referisquen a actuacions o al funcionament intern de l'AVAF.  
6. No s'admeten, i s'exceptuen en tot cas de l'obligació de comprovar-les, les comunicacions o informacions sense fonament, notòriament falses o fundades únicament en opinions. Tampoc s'admeten les que comuniquen fets que no es referisquen a actuacions o funcionament intern de l'AVAF, que investigue l'autoritat judicial, el Ministeri Fiscal o la policia judicial, o que d'alguna altra manera incomplisquen les condicions fixades en aquesta resolució.  
  
7. Queda prohibit formular comunicacions amb una finalitat diferent de la que preveu aquesta resolució o que vulneren els drets fonamentals a l'honor, la imatge i la intimitat personal i familiar de terceres persones o que siguen contràries a la dignitat de la persona.  
  
Article 6. Drets de les persones usuàries de la bústia interna de denúncies  
1. Les comunicacions i consultes en cap cas comporten l'inici d'un procediment administratiu, ni tampoc produeixen l'efecte de presentació en el Registre d'entrada de l'Agència. La presentació de la comunicació tampoc genera la condició de persona interessada en un procediment administratiu.  
2. Les comunicacions i consultes no són constitutives de l'exercici del dret de petició, ni comporten la formulació d'un recurs administratiu, ni l'exercici de qualsevol acció o reclamació a la qual puguen tindre dret les persones que les formulen.  
3. El Comité d'ètica protegeix en els seus drets les persones que facen ús de la bústia interna de denúncies, sense que, amb motiu de la seua comunicació o consulta, es puguen derivar conseqüències lesives per a la seua esfera personal o professional, llevat que les comunicacions es facen amb ple coneixement de la seua falsedat o faltant de manera temerària a la veritat.  
4. Les persones usuàries de la bústia interna de denúncies tenen dret a la confidencialitat de les comunicacions i informacions que proporcionen, de les consultes fetes, i també a mantindre l'anonimat, si així ho volen.  
  
Article 7. Obligacions de les persones usuàries de la bústia interna de denúncies  
1. Les persones que facen comunicacions han de tindre indicis raonables o suficients sobre la certesa de la informació que comuniquen, i no es poden formular comunicacions genèriques, de mala fe o amb abús de dret.  
2. Les persones que informen o denuncien estan obligades a descriure de la manera més detallada possible els fets o les conductes que comuniquen i han de proporcionar tota la documentació disponible sobre la situació descrita i, si escau, els indicis objectius per a obtindre'n les proves.  
3. Les persones usuàries de la bústia es fan responsables de conservar, amb les degudes precaucions de seguretat, el codi alfanumèric que identifica la seua comunicació i de fer-lo servir únicament als efectes de mantindre la relació amb el Comité d'ètica i d'addicionar informació rellevant.  
4. La persona que efectue una comunicació de fets que vulneren el principi de bona fe o amb abús de dret pot incórrer en responsabilitat civil, penal o administrativa.  
  
Article 8. Comprovació dels fets comunicats  
Una vegada rebuda en la bústia interna de denúncies de l'AVAF una comunicació o consulta, se n'ha de fer el justificant de recepció corresponent i tramitar-la amb la major agilitat possible, ajustant-se els temps i les gestions a les disponibilitats del Comité d'ètica, per a dur a terme totes les tasques de comprovació i d'estudi que l'assumpte requerisca.  
  
  
Article 9. Resultats de les actuacions de comprovació  
1. Una vegada fetes les tasques de comprovació procedents, el procediment que du a terme el Comité d'ètica finalitza, segons els casos, amb l'arxivament de les actuacions, amb la recomanació corresponent o amb la remissió a l'òrgan competent.  
2. Segons l'article 38 del Codi ètic i de conducta de l'AVAF, en el cas que l'incompliment del Codi supose una conducta sancionable, s'ha d'aplicar la normativa corresponent, distingint entre si la persona infractora és la titular de la Direcció de l'AVAF o personal funcionari, sense perjudici de la possible responsabilitat patrimonial, comptable o penal.  
  
El Comité d'ètica que conega alguna d'aquestes actuacions ha de remetre un informe a aquest efecte a l'òrgan competent.  
3. Si l'incompliment del Codi és reprovable èticament però no constitueix infracció, el Comité d'ètica formularà recomanació a l'efecte, que ha de comunicar a la persona responsable de la Direcció de l'AVAF, així com a la persona interessada perquè adeqüe o cesse la conducta.  
  
4. En cas de denúncia notòriament falsa, la prevenció es farà a la persona que l'haja comunicada, sense perjudici de les responsabilitats legals que puguen haver-hi.  
  
Article 10. Resolució de consultes  
Una vegada rebuda la consulta, el Comité d'ètica l'ha d'analitzar, i emetre i traslladar el seu parer en el menor termini possible.  
  
Article 11. Accés a la bústia interna de denúncies  
L'accés a la bústia interna de denúncies es pot fer des de qualsevol dispositiu amb accés autoritzat a la xarxa de l'Agència a través de la pàgina web interna (https://bustiainterna.antifraucv.es).  
Qualsevol trànsit cursat cap al servidor o des del servidor que presta el servei de la bústia no queda registrat d'acord amb la configuració de seguretat establida a fi de garantir-ne l'anonimat.  
  
  
Article 12. Dades de caràcter personal  
En el cas que en les comunicacions o consultes rebudes s'incloguen dades de caràcter personal, s'han de tractar de manera reservada d'acord amb les previsions de la normativa vigent en matèria de protecció de dades personals. La política de tractament de dades es pot consultar en la pàgina web de l'Agència (https://www.antifraucv.es/va/politica-de-privacitat/).  
  
Article 13. Acceptació de les condicions d'ús  
L'ús de la bústia interna de denúncies comporta acceptar les condicions d'ús que hi ha en aquesta resolució.  
  
Article 14. Òrgan responsable de la gestió de la bústia interna de denúncies  
Correspon al Comité d'ètica, regulat en el Capítol IV del Codi ètic i de conducta de l'AVAF, gestionar les comunicacions i consultes a les quals es refereix aquesta resolució.  
  
Article 15. Normativa aplicable  
En allò que no regula la present resolució, s'ha d'aplicar el que es disposa en la Directiva (UE) 2019/1937 del Parlament Europeu i del Consell, de 23 d'octubre, relativa a la protecció de les persones que informen sobre les infraccions del Dret de la Unió, així com en la normativa estatal o autonòmica que s'aprove en compliment de la normativa comunitària.